B. Bugár, podpredseda NR SR: (2004-12-14):
J. Ševc, poslanec: Vážený pán podpredseda Národnej rady, vážení členovia vlády, kolegyne, kolegovia, poslanecký klub KSS podpísal návrh na odvolanie. Stotožnil sa so všetkými argumentmi a faktami, ktoré sú predložené v návrhu. Táto diskusia možnože ide aj nad návrh tohto návrhu. Myslím si však, že všetko so všetkým súvisí, že nemožno oddeliť. Bolo tu povedaných veľa faktov, argumentov, zrejme treba sa nad všetkým zamyslieť nám všetkým. Ale niekoľko poznámok, i napriek tomu mi dovoľte, aby som pripomenul. Celá táto reklama druhého piliera a tak, ako sa robí na sklonku tohto roku, a zrejme ona bude pokračovať, je odpútanie pozornosti od toho hlavného, čo čaká občanov od 1. januára budúceho roku. A je to rapídne zvyšovanie cien, aby vláda pred voľbami veľkoryso pridala, aby ju volili, keď príde k parlamentným voľbám. Aby bolo z čoho. Lebo pracovných miest, samozrejme, nebude viacej ako je dnes. Pán minister Kaník svojím skutočne bezcitným konaním voči sociálne odkázaným skupinám obyvateľstva Slovenska dokazuje, že sa vôbec nespráva ako minister práce, sociálnych vecí a rodiny a nie ako, chcel by som povedať, starostlivý otec. Lebo keby sa správal ako starostlivý otec, ten vie, čo je to hlad a ten, kto nevie, čo je hlad, nikdy nepochopí plač. Sýty hladnému neverí, hovorí slovenské porekadlo. Vláda by mala byť spokojná vtedy, keď je spokojný občan, a to je to dôležité a podstatné na tomto ministerstve práce, alebo nad obsahom práce tohto ministerstva. Návrhy zákonov spracované pod vedením pána ministra za jeho garancie, tu už bolo povedané, že nezohľadňujú, ani nemajú snahu riešiť dlhodobú nepriaznivú sociálnu situáciu obyvateľstva Slovenskej republiky, ale ani tých kategórií obyvateľstva, ktoré by mali v čo najväčšej miere prispievať. Predkladané návrhy, doteraz, ktoré boli, aj tých spomenutých 22 na začiatku volebného obdobia, je len jeden cieľ, a to čo najviac znížiť výdavky zo štátneho rozpočtu bez ohľadu na to, že sa to najviac dotkne kategórie dôchodcov, zdravotne ťažko postihnutých osôb, nemocných, osamelo žijúcich ľudí a podobne. Tempo a razancia návrhov sociálnych zákonov z dielne pána Kaníka nezohľadňuje rapídne zhoršené ekonomické pomery obyvateľstva a to predovšetkým dlhodobo podhodnotenú pracovnú silu, rastúce životné náklady, nezamestnanosť, infláciu a podobne. Sociálna reforma slovom mala ísť ako posledná zo všetkých reforiem, ktoré teda si vo vládnom programe táto vláda zaumienila urobiť, a nie robiť reformy na úkor občana, teda odbúrať sociálny charakter štátu. A to je to najzávažnejšie, čo je na zamyslenie všetkých. Realizáciou navrhovaných zákonov bezohľadne obetúva generáciu obyvateľstva, ktorá vytvárala tieto hodnoty a to všetko údajne pre lepšie podmienky na život v budúcnosti. Za dôkaz uvedených tvrdení nám môžu poslúžiť aj niektoré ustanovenia o doplnkovom dôchodkovom sporení v prechode teda na vyšší dôchodkový vek a to hlavne u žien. Poslanci za KSS pri schvaľovaní dôchodkovej reformy si veľmi dobre uvedomovali potrebu zmien v dôchodkovom systéme. Boli sme si vedomí, že tento systém potrebuje reformu, avšak reformu únosnú pre našich občanov, a nie reformu, ktorá je reštrikčná a obetovala štandardy v oblasti sociálneho zabezpečenia staršej generácie. Reforma sa hodila na plecia dôchodcov a vedeli sme, že to tak bude. Z toho, ale i iných dôvodov sme teda dôchodkovú reformu predloženú pánom ministrom Kaníkom odmietli, keď to bolo, i keď to bol návrh vlády. Dokonale sme si uvedomovali fakt, že pripravované reformné opatrenia dôchodkového zabezpečenia a zapojenie sa do starobného dôchodkového sporenia budú výhodné pre mladú a nadpriemerne pravidelne zarábajúcu strednú generáciu a zároveň sme si uvedomovali, že tejto reforme obetujeme nielen starších občanov, ale nízkopríjmové skupiny obyvateľstva a tých spoluobčanov, ktorí majú nepravidelný príjem, to znamená nezamestnaných. Preto sme boli proti nej. Neboli sme a nie sme spokojní ani s realizáciou transformácie špecializovanej štátnej správy v sociálnej oblasti. Bolo to tu spomínané. Chodíme medzi ľudí, nie medzi úradníkov, ale skúste sa, pán minister, do tých radov, ktoré sú na úradoch práce, postaviť a počúvať ako nezávislý, čo tí ľudia hovoria. Upozorňovali sme, že realizovaný systém reformy nebude riešiť nahromadené problémy, ale ešte viac sa znefunkční a predraží výkon špecializovanej štátnej správy v sociálnej oblasti. A život nám dáva zapravdu. Reformy v sociálnej oblasti sa minuli účinkom, štátna správa sa predražila, vzdialila sa od občanov, ešte viac prebyrokratizovala a už nechcem hovoriť, ako sa správa, keď tam prídete. Teda správanie sa tejto verejnej inštitúcie nezodpovedá potrebám občanom. Ukázalo sa, že občan aj v tomto prípade ťahal za kratší koniec. Tieto, ale aj celý rad ďalších nemenovaných dôvodov vedie poslancov za KSS k tomu, že predložený návrh na vyslovenie nedôvery jednomyseľne podporíme. Pán minister Kaník, mali by ste sám skutočne zvážiť a prenechať tento rezort niekomu, ktorý má väčší cit pre občanov. Peniaze máte, no neviem, či charakter. Ukážte teda svoju kultúru a odíďte! Ďakujem. (Potlesk.)